Wikiloc - 84. Senderisme en tren: De Núria a Sallagosa (Tren Groc) passant per Llo
Senderisme en tren
Senderisme en tren on Wikiloc
84. Senderisme en tren: De Núria a Sallagosa (Tren Groc) passant per Llo on Wikiloc

Bifurcació Les Gorges du Segre. Inici asfalt

Coll de Finestrelles

Collet al Roc de la Maula

Cruïlla. Gran fita

Els Collets

Estació Cremallera de Núria

Estació de Sallagosa (SNCF. Tren Groc)

Sallagosa

Refugi de La Culassa

Vedrinyans

VF Escaldilles

84. Senderisme en tren: De Núria a Sallagosa (Tren Groc) passant per Llo - Wikiloc
LA TRAVESSA El recorregut és el mateix que la travessa entre Núria i Er en els seus primer 4,7 quilòmetres, és a dir fins a 500m d’haver passat el coll de Finestrelles, on prendrem una bifurcació que ens durà vessant avall fins al fons de la vall del Segre. D’aquest punt, seguirem una pista que malauradament està asfaltada en els seus darrers quilòmetres i que fa perdre força encant a l’excursió. Malgrat el llarg tram de pista, inclòs el tram asfaltat de 2,3 km, encara tenim prou al·licients com per emprendre la travessada. Així en arribar a Llo podrem dedicar una estona a banyar-nos en els seus banys termals, o si anem molt bé de temps, i hem carregat el material adequat, podrem fer la Via Ferrada de Les Escaldilles, un camí equipat de pagament amb inici al costat dels Banys. Finalment no podem deixar de visitar Sallagosa, municipi de més de 1.000 habitant de l’Alta Cerdanya on trobarem tota mena de serveis. La ruta comença a l’estació del cremallera de Núria. Si volem allargar l’excursió, podem accedir al Santuari a peu per les diferents rutes marcades que hi donen accés. Però si volem fer-la en un sol dia, és més còmode i recomanable d’accedir-hi amb el tren cremallera i deixar per una altra ocasió la pujada a peu a Núria. DIFICULTAT Travessa que discorre per corriols d’alta muntanya fressats. Tot i la manca de dificultats cal estar preparat pel mal temps sobtat que pot donar-se en qualsevol època de l’any. Cal portar calçat adequat, i roba adequada per a climatologia adversa, sobretot per a la pluja i el vent que bufa sovint en aquest sector pirinenc. Per tal de fer la ruta amb un mínim de seguretat és convenient matinar i aprofitar les primeres hores del dia quan el temps és més estable. Evitem així al màxim les possibles tempestes que sovintegen al Pirineu per les tardes. ELS SENDERS La ruta la podem dividir en seccions segons els senyals (o no) que trobarem durant la caminada. Així tenim: -Núria–Coll de Finestrelles. GRT-73 (marques blanques i vermelles) -Coll de Finestrelles – Refugi de la Culassa. Senyals blaus d’abalisament no homologat -Culassa – Llo. Marca groga de sender PR francès. -Llo-Vedrinyans. GR-36 (marques blanques i vermelles) - Vedrinyans-Sallagosa. Camí marcat amb senyals grocs. Així també, durant la caminada anirem trobant diferents rutes pels voltants de Llo: -Boucle des Gorges du Sègre. Ruta circular que puja per les Gorges per baixar per Mas Patiràs i Sant Feliu -Boucle des Matisards. Ruta circular de 7km i 500m de desnivell que puja per les Gorges fins al Pont des Oubliés per tornar a través del bosc comunal de Llo. -Chemin des Contrabandeurs. Senyal blava que puja al coll de Finestrelles. -Sentier Rupestre Pla de la Creu -Camí de Vedrinyans a Sallagosa. Sender que uneix aquest llogarret amb Sallagosa per un camí marcat amb pintura groga. ELS TRENS - ESTACIÓ DE SORTIDA: Núria (Cremallera de Núria). Hem d’accedir a Ribes-Enllaç a fi d’agafar el tren cremallera cap a Núria. Ribes de Freser es troba a la línia del Transpirinenc R3 de Rodalies de Catalunya. Aquest és l´únic tren que travessa els Pirineus pel centre de la serralada de les tres connexions internacionals que hi ha entre l’estat espanyol i el francès. - ESTACIÓ D’ARRIBADA: Sallagosa (Tren Groc SNCF). Atenció en agafar el tren. L’estació és una parada facultativa i els trens no s’hi aturen si no li fem un senyal evident al conductor. El Tren Groc (Train Jaune en francès) és una línia ferroviària de 62 km que uneix les poblacions nord-catalanes de La Tor de Carol/Enveig i Vilafranca de Conflent, connectant a cada extrem amb la xarxa de trens regionals TER. La seva construcció es va iniciar l’any 1903 i no es va completar fins el 1927 quan es va inaugurar el tram entre Montlluís i La Tor de Carol. És un tren que circula només en adherència per una via mètrica (1.000mm). La presa de les Bulloses va ser construïda per generar l’electricitat que necessitava el Tren Groc, alimentant-se a través d’un tercer carril que pot resultar mortal si trepitgem alhora una via i el carril d’alimentació elèctrica. Podeu consultar tots els horaris a: - Rodalies de Catalunya - Cremallera de Núria (FGC) - Tren Groc SNCF